b'\n_START_ARTICLE_\nMarika Blossfeldt\n_START_PARAGRAPH_\nMarika Blossfeldt (s\xc3\xbcndinud 1. mail 1958 Tallinnas) on eesti tantsija ja koreograaf._NEWLINE_Tema vanemad kolisid L\xc3\xa4\xc3\xa4ne-Saksamaale, kui Marika oli 1,5-aastane. Ta kasvas \xc3\xbcles D\xc3\xbcsseldorfi l\xc3\xa4hedal. Ta \xc3\xb5ppis aasta aega Rootsis Bor\xc3\xa5si Tekstiiliinstituudis disaini, aastatel 1978\xe2\x80\x931984 Berliini Kunsti\xc3\xbclikoolis maalimist, p\xc3\xbchendudes paralleelselt kaasaegsele lavatantsule._NEWLINE_Aastal 1980 kolis ta New Yorki, kus ta tegeles moderntantsu ja koreograafiaga, olles lavastaja. Aastal 1983 \xc3\xa4ratas t\xc3\xa4helepanu lavastusega "Mitte m\xc3\xbcts, vaid juuksed", kus ta kasutas nii slaide, filmi kui ka soolotantse, taustaks Leegajuse regilaulud. Aastatel 1994\xe2\x80\x931995 \xc3\xb5ppis ta New Yorgis kundalini jooga \xc3\xb5petajaks._NEWLINE_Aastatel 1994\xe2\x80\x931997 oli ta New Yorgi eesti p\xc3\xa4evade peakorraldaja; aastal 1996 korraldas ta New Yorgi La Mama teatris eesti kultuurifestivali._NEWLINE_Aastal 1995 ostis ta L\xc3\xa4\xc3\xa4nemaal Hanila vallas Rame k\xc3\xbclas Polli talu; aastal 1998 asutas ta MT\xc3\x9c Polli Talu Loominguline Keskus, kus korraldab rahvusvahelisi seminare ja festivale. Suviti elab ta Eestis, talviti New Yorgis, aeg-ajalt Beaconis._NEWLINE_2009. aastal ilmus temalt kokaraamat "Looduslik toit. T\xc3\xa4isv\xc3\xa4\xc3\xa4rtuslik elu". _NEWLINE_2014. aastal ilmus temalt kokaraamat "Looduslik toit. Ehe ja tervendav".\n_START_SECTION_\nIsiklikku\n_START_PARAGRAPH_\nV\xc3\xb5rkpallur Eduard Blossfeldt oli tema onu.'